Na osnovu člana 21. st. 1. i 2. Zakona o nacionalnom okviru kvalifikacija Republike Srbije („Službeni glasnik RS”, broj 27/18) i člana 43. stav 1. Zakona o Vladi („Službeni glasnik RS”, br. 55/05, 71/05 – ispravka, 101/07, 65/08, 16/11, 68/12 – US, 71/12, 7/14 – US, 44/14 i 30/18 – dr. zakon),

Vlada donosi

**ODLUKU**

**o osnivanju Sektorskog veća za cektor saobraćaja i usluga transporta**

"Službeni glasnik RS", br. 104 od 28. decembra 2018, 57 od 9. avgusta 2019.

1. Osniva se Sektorsko veće za sektor saobraćaja i usluga transporta (u daljem tekstu: Sektorsko veće) za oblasti koje se odnose na saobraćajno inženjerstvo (motorna vozila, plovila i letilice), odnosno na dizajniranje, razvoj, proizvodnju, održavanje, dijagnostifikovanje kvarova, popravku i servisiranje motornih vozila, uključujući opremu za pomeranje tla i poljoprivredne mašine, brodove, vozove i letilice. Oblast transporta odnosi se na usluge transporta tj. rukovanje, navigaciju i upravljanje brodovima, letilicama i drugim oblicima saobraćaja (npr. rukovanje letilicama, kontrola vazdušnim sobraćajem, vazdušna kontrola, kran i upravljanje kamionima, letenje i navigacija, navigacione tehnologije, poštanske usluge, upravljanje železnicom, upravljanje motornim vozilima na putu, upravljanje brodom, špedicija i sl.).

2. Zadaci Sektorskog veća su da:

1) analizira postojeće i utvrđuje potrebne kvalifikacije u sektoru;

2) identifikuje kvalifikacije koje treba osavremeniti;

3) identifikuje kvalifikacije koje više ne odgovaraju potrebama sektora;

4) donosi odluku o izradi predloga standarda kvalifikacija u okviru sektora;

5) daje mišljenje o očekivanim ishodima znanja i veština unutar sektora;

6) promoviše dijalog i neposrednu saradnju između sveta rada i obrazovanja;

7) promoviše mogućnosti za obrazovanje, obuku i zapošljavanje unutar sektora;

8) identifikuje mogućnosti za obučavanje odraslih unutar sektora;

9) razmatra implikacije nacionalnog okvira kvalifikacija na kvalifikacije unutar sektora;

10) predlaže liste kvalifikacija po nivoima i vrstama koje mogu da se stiču priznavanjem prethodnog učenja;

11) obavlja druge poslove u skladu sa Zakonom o nacionalnom okviru kvalifikacija Republike Srbije.

3. Za članove Sektorskog veća, na pet godina imenuju se:

1) na predlog Privredne komore Srbije i reprezentativnih udruženja poslodavaca:

(1) Miloš Bogunović;

(2) Saša Pavlović.

2) na predlog Saveta za stručno obrazovanje i obrazovanje odraslih – Goran Cvijović.

3) na predlog Konferencije univerziteta i Konferencije akademija i visokih škola:

(1) prof. dr Dalibor Pešić – KONUS;

(2) prof. dr Zoran Bundalo i prof. dr Saša Babić, KASSS.

4) na predlog Nacionalne službe za zapošljavanje – Jasmina Šantić.

5) na predlog:

(1) Ministarstva prosvete nauke i tehnološkog razvoja – prof. dr Gabrijela Grujić;

(2) Ministarstva rada, zapošljavanja, boračka i socijalna pitanja – Milica Đurić;

(3) Ministarstva građevinarstva, saobraćaja i infrastrukture – Predrag Jevremović, Srđan Čokorilo, Ivana Božić, Desimir Desnica;

(4) Ministasrtva omladine i sporta – Radovan Ignjatović.\*

6) na predlog reprezentativnih granskih sindikata:

(1) Granski sindikat javnih saobraćajnih i komunalnih delatnosti „Nezavisnost”:

– Nebojša Tasić;

(2) Sindikat radnika vazdušnog saobraćaja i vazduhoplovstva Srbije:

– Pavle Pavlović;

(3) Konfederacija slobodnih sindikata:

– Nemanja Kresoja.

7) na predlog zajednice stručnih škola:

(1) Marija Vučinić, Zajednica saobraćajnih škola Republike Srbije.

8) na predlog Zavoda za unapređivanje obrazovanja i vaspitanja – Zoran Spasić.

Članovi Sektorskog veća iz stava 1. tač. 2) i 4), tačka 5) podtač. (1), (2) i (4), tač. 7) i 8) ove tačke učestvuju u radu Sektorskog veća u svim oblastima rada Sektorskog veća iz tačke 1. ove odluke.\*

Članovi Sektorskog veća iz stava 1. tač. 1), 3) i 6), ravnomerno se rotiraju u radu Sektorskog veća za sve sektore rada po redosledu koji se utvrđuje u skladu sa poslovnikom o radu Sektorskog veća.

Član Sektorskog veća iz stava 1. tačke 5) podtačke (3) učestvuje u radu za oblast rada sektora za koji je imenovan.

\*Službeni glasnik RS, broj 57/2019

4. Članovi Sektorskog veća između sebe biraju predsednika iz reda članova koji učestvuju u radu u svim oblastima rada Sektorskog veća iz tačke 1. ove odluke.

5. Sektorsko veće donosi poslovnik o svom radu.

6. Godišnji izveštaj o radu Sektorsko veće podnosi Agenciji za kvalifikacije, ministarstvu nadležnom za poslove obrazovanja i Vladi, najkasnije do 1. marta tekuće godine za prethodnu kalendarsku godinu.

7. Administrativno-tehničku podršku Sektorskom veću pruža Agencija za kvalifikacije.

8. Članovi Sektorskog veća i stručnih timova imaju pravo na naknadu za rad u visini koju utvrdi Vlada.

9. Ova odluka stupa na snagu osmog dana od dana objavljivanja u „Službenom glasniku Republike Srbije”.

05 broj 02-02-12709/2018

U Beogradu, 27. decembra 2018. godine

Vlada

Predsednik,

Ana Brnabić, s.r.